text: Psykolog-hotline til fyrede 
  01 november 2010 kl. 10.07
  En række konkrete tilbud om støtte og rådgivning er klar til de 40 medarbejdere, der mister deres job ved Tønder Kommune på grund af besparelser. En psykolog hotline er en af dem.
  - Vi vil gøre vores til, at de afskedigede kommer så godt igennem forløbet som muligt, og vi vil give dem nogle redskaber til at komme videre, oplyser kommunaldirektør Svend Erik Møller.
   
  Kommunen har blandt andet oprettet en psykolog-hotline, så afskedigede vederlagsfrit kan kontakte en psykolog og snakke situationen og reaktionen igennem med en professionel rådgiver.
  
  Kan sunde sig lidt 
  Derudover kan medarbejderne få støtte og vejledning hos deres tillidsrepræsentanter og hos kommunens personale- og udviklingsafdeling.
   
  Hvis der er behov for det oven på afskedigelsen, kan de berørte medarbejdere desuden tage et par fridage med løn for at sunde sig lidt og tænke situationen igennem.
  